

**MINISTERUL FINANȚELOR**

**Agenția Națională de Administrare Fiscală**

**Direcția Generală Regională a Finanțelor Publice Cluj-Napoca**

**Serviciul Asistență pentru Contribuabili**

**Nr. CJR\_DEC- 11142/08.12.2023**

Către : Direcția Generală Regională a Finanțelor Publice Cluj-Napoca

 Compartimentul de Comunicare, Relații Publice și Mass Media

 În atenţia : Domnului Radu Alin, consilier superior

 Ref. : Adresa nr. CJR-DGR 18641/06.09.2019

De la : Direcția Generală Regională a Finanțelor Publice Cluj- Napoca

 Serviciul Asistență pentru Contribuabili

Stimate domn,

Urmare adresei Dvs. nr. CJR-DGR 18641/06.09.2019, vă transmitem alăturat modificările legislative cu caracter general și specific, pe diferite tipuri de activități, publicate în Monitorul Oficial, în luna **noiembrie 2023**:

1. **Ordinul ministrului agriculturii și dezvoltării rurale nr. 449/2023 privind modificarea anexei la Ordinul ministrului agriculturii și dezvoltării rurale nr. 70/2023 pentru aprobarea Schemei de ajutor de stat privind sprijinirea investițiilor în noi capacități de producere a energiei electrice din surse regenerabile pentru autoconsumul întreprinderilor din cadrul sectorului agricol și industriei alimentare (Monitorul Oficial nr. 961 din 24 octombrie 2023)**

■prevede că recuperarea ajutorului de stat acordat se face cu perceperea de dobânzi datorate conform Ordonanței de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, aprobată cu modificări și completări prin Legea nr. 20/2015, cu modificările și completările ulterioare, de la data la care ajutorul de stat/de minimis a fost plătit beneficiarului până la data recuperării efective și se realizează astfel:

a) pentru perioada cuprinsă între data plății ajutorului de stat și data emiterii titlului de creanță inclusiv, administratorul de schemă va emite o decizie de recuperare a ajutorului de stat acordat, care reprezintă titlu executoriu la data emiterii acesteia; decizia include creanța bugetară stabilită și valoarea dobânzii calculate de la data plății ajutorului de stat până la data emiterii titlului de creanță inclusiv. Aceasta se transmite spre executare silită Agenției Naționale de Administrare Fiscală (ANAF) în vederea aplicării prevederilor Legii nr. 207/2015 privind Codul de procedură fiscală, cu modificările și completările ulterioare;

b) pentru perioada cuprinsă între data emiterii deciziei de recuperare și data recuperării sau a rambursării integrale, valoarea dobânzii datorate se calculează de ANAF, care emite titlul de creanță pe care îl va fi transmite debitorului în vederea efectuării plății și administratorului de schemă, spre știință. Sumele încasate de ANAF vor fi virate administratorului de schemă în termen de maximum 15 zile lucrătoare de la data încasării de la debitor.

1. **Decizia nr. 50 din 18 septembrie 2023 a Înaltei Curți de Casație și Justiție (Completul pentru dezlegarea unor chestiuni de drept (Monitorul Oficial nr. 970 din 25 octombrie 2023)**

Admite sesizarea formulată de Tribunalul Mureș — Secția civilă în Dosarul nr. 1.627/320/2022 pentru pronunțarea unei hotărâri prealabile și, în consecință, stabilește că:

În interpretarea dispozițiilor art. 138 alin. (1) și art. 139 din Legea nr. 85/2006 privind procedura insolvenței, cu modificările și completările ulterioare, raportate la prevederile art. 220 alin. (10) și art. 215 din Legea nr. 207/2015 privind Codul de procedură fiscală, cu modificările și completările ulterioare, în cazul în care s-a dispus atragerea răspunderii membrilor organelor de conducere, potrivit prevederilor legislației privind insolvența, în pasivul debitorului insolvent fiind cuprinse și creanțe fiscale, termenul de prescripție a executării silite este cel de 3 ani prevăzut de Codul de procedură civilă.

**3. Legea nr. 296/2023 privind unele măsuri fiscal-bugetare pentru asigurarea sustenabilității financiare a României pe termen lung (Monitorul Oficial nr. 977 din 27 octombrie 2023)**

**■Modifică și completează** **Legea nr. 227/2015 privind Codul fiscal**

**I. Impozitul pe profit**

Începând cu data de 1 ianuarie 2024 se instituie:

**impozitul minim pe cifra de afaceri care se** datorează de contribuabilii, alții decât cei prevăzuți la art. 15 din Codul fiscal, care înregistrează în anul precedent o cifră de afaceri de peste 50.000.000 euro și care în anul de calcul determină un impozit pe profit, cumulat de la începutul anului fiscal/anului fiscal modificat până la sfârșitul trimestrului/anului de calcul, mai mic decât impozitul minim pe cifra de afaceri;

**impozitul suplimentar pentru instituțiile de credit - persoane juridice române și sucursalele din România ale instituțiilor de credit - persoane juridice străine** care este un impozit suplimentar impozitului pe profit și se calculează prin aplicarea următoarelor cote de impozitare asupra cifrei de afaceri:

a) 2%, pentru perioada 1 ianuarie 2024-31 decembrie 2025 inclusiv;

b) 1%, începând cu data de 1 ianuarie 2026

**impozitul suplimentar pentru persoanele juridice care desfășoară activități în sectoarele petrol și gaze naturale** este un impozit suplimentar impozitului pe profit și este datorat de persoanele juridice care desfăşoară activităţi în sectoarele petrol şi gaze naturale, stabilite prin ordin al ministrului finanațelor, alții decât cei prevăzuți la art. 15 din Codul fiscal, care înregistrează în anul precedent o cifră de afaceri de peste 50.000.000 euro;

**II. Impozitul pe venitul microîntreprinderilor**

■începând cu data de 1 ianuarie 2024 se modifică cotele de impozitare pe veniturile microîntreprinderilor, astfel:

a) 1%, pentru microîntreprinderile care realizează venituri care nu depăşesc 60.000 euro inclusiv și care nu desfășoară activitățile prevăzute la lit. b);

b) 3%, pentru microîntreprinderile care:

- realizează venituri peste 60.000 euro; sau

- desfășoară activități, principale sau secundare, corespunzătoare codurilor CAEN: 5821 - Activități de editare a jocurilor de calculator, 5829 - Activități de editare a altor produse software, 6201 - Activități de realizare a soft-ului la comandă (software orientat client), 6209 - Alte activități de servicii privind tehnologia informației, 5510 - Hoteluri și alte facilități de cazare similare, 5520 - Facilități de cazare pentru vacanțe şi perioade de scurtă durată, 5530 - Parcuri pentru rulote, campinguri și tabere, 5590 - Alte servicii de cazare, 5610 - Restaurante, 5621 - Activități de alimentație (catering) pentru evenimente, 5629 - Alte servicii de alimentație n.c.a., 5630 - Baruri și alte activități de servire a băuturilor, 6910 - Activități juridice - numai pentru societățile cu personalitate juridică care nu sunt entități transparente fiscal, constituite de avocați potrivit legii, 8621 - Activități de asistență medicală generală, 8622 - Activități de asistență medicală specializată, 8623 - Activități de asistență stomatologică, 8690 - Alte activități referitoare la sănătatea umană;

■ au fost stabilite reguli privind trecerea în cursul anului, de la o cotă la alta.

**III. Impozitul pe venit**

1. **Scutiri**

■au fost aduse modificări referitoare la acordarea facilităților fiscale în sectoarele IT, construcții, agricol și în industria alimentară:

■prevede că scutirea de la plata impozitului pe venit a persoanelor fizice, pentru veniturile realizate din salarii și asimilate salariilor prevăzute la art. 76 alin. (1)—(3) din Codul fiscal, ca urmare a desfășurării **activității de creare de programe pentru calculator** se aplică la locul unde se află funcția de bază, pentru veniturile brute lunare de până la 10.000 lei inclusiv, realizate în baza unui contract individual de muncă, raport de serviciu, act de delegare sau detașare sau a unui statut special prevăzut de lege, după caz.

Partea din venitul brut lunar ce depășește 10.000 lei nu beneficiază de facilități fiscale. Scutirea se acordă până la 31 decembrie 2028 inclusiv.

■prevede că scutirea de la plata impozitului pe venit a persoanelor fizice, pentru veniturile realizate din salarii și asimilate salariilor prevăzute la art. 76 alin. (1)—(3) din Codul fiscal, pentru domeniul construcții, sectorul agricol și industria alimentară **se aplică la locul unde se află funcția de bază**, pentru veniturile brute lunare de până la 10.000 lei inclusiv, realizate în baza unui contract individual de muncă, cu normă întreagă sau cu timp parțial, după caz.

**2. Venituri din activități independente**

■începând cu veniturile aferente anului 2024 impozitul pe veniturile din activități independente realizate în baza contractelor de activitate sportivă se calculează prin aplicarea cotei de 10% asupra venitului brut **din care se deduce contribuția de asigurări sociale de sănătate datorată și reținută la sursă potrivit prevederilor titlului V**.

**3. Venituri din alte surse**

■se prevede că orice venituri constatate de organele fiscale, în condițiile Legii nr. 207/2015 privind Codul de procedură fiscală, a căror sursă nu a fost identificată, se impun cu cotă de 70% aplicată asupra bazei impozabile ajustate.

**4. Venitul net anual impozabil**

■reglementează că începând cu veniturile aferente anului 2024, în cazul veniturilor din activități independente, pentru care venitul net anual se determină în sistem real, pe baza datelor din contabilitate, venitul net anual impozabil se determină prin însumarea tuturor veniturilor nete anuale, recalculate, din care se deduc contribuția de asigurări sociale și **contribuția de asigurări sociale de sănătate datorate** potrivit prevederilor titlului V, cu excepția diferenței de contribuție de asigurări sociale de sănătate prevăzută la art. 174 alin. (5) din Codul fiscal.

I**V. Contribuții sociale obligatorii**

■începând cu veniturile aferente lunii noiembrie 2023, cota contribuției de asigurări sociale (CAS) se reduce cu punctele procentuale corespunzătoare cotei de contribuție la fondul de pensii administrat privat (3,75%) pentru persoanele fizice care realizează venituri din salarii și asimilate salariilor prevăzute la art. 76 alin. (1)—(3) din Codul fiscal, ca urmare a desfășurării **activității de creare de programe pentru calculator;**

■a fost eliminată exceptarea de la plata contribuției de asigurări sociale de sănătate (CASS) pentru persoanele fizice care realizează venituri din salarii și asimilate salariilor care desfășoară activități în sectorul construcții, agricol și în industria alimentară (prevederea intră în vigoare la data de 01.11.2023 și se aplică începând cu veniturile aferente lunii noiembrie 2023);

■începând cu veniturile aferente lunii ianuarie 2024, se introduce în baza de calcul a contribuției de asigurări sociale de sănătate valoarea tichetelor de masă și a voucherelor de vacanță, acordate de angajatori, potrivit legii, prevăzute la art. 76 alin.(3) lit.h) din Codul fiscal;

■începând cu veniturile aferente lunii ianuarie 2024, persoanele fizice care realizează venituri din activități independente, din una sau mai multe surse, datorează contribuția de asigurări sociale de sănătate, la o bază anuală de calcul egală cu venitul net anual realizat/brut sau norma anuală de venit, respectiv norma anuală de venit ajustată, după caz, care nu poate fi mai mare decât cea corespunzătoare unei baze anuale de calcul egală cu nivelul de 60 de salarii minime brute pe țară în vigoare la termenul de depunere a declarației prevăzute la art. 120 din Codul fiscal.

**V. Taxa pe valoarea adăugată**

■Modificări care intră în vigoare începând cu data de 1 ianuarie 2024

■se modifică definiția locuinței care în momentul livrării poate fi locuită ca atare;

■se modifică cotele de TVA atât în sensul majorării cotei de la 9% la 19% sau de la 5% la 9%, cât și în sensul eliminării cotelor reduse pentru anumite livrări de bunuri sau prestări de servicii;

■au fost stabilite măsuri tranzitorii pentru perioada 1 ianuarie—31 decembrie 2024 cu privire la aplicarea cotei reduse de TVA de 5% pentru livrarea de locuințe care au o suprafață utilă de maximum 120 mp, exclusiv anexele gospodărești, a căror valoare, inclusiv a terenului pe care sunt construite, nu depășește suma de 600.000 lei, exclusiv taxa pe valoarea adăugată, achiziționate de persoane fizice în mod individual sau în comun cu altă persoană fizică/alte persoane fizice, dacă au încheiat în perioada 1 ianuarie—31 decembrie 2023 acte juridice între vii care au ca obiect plata în avans pentru achiziționarea unei astfel de locuințe.

Au fost aduse completări art. 319 din Codul fiscal cu privire la facturare

**VI. Accize și alte taxe speciale**

■începând cu data de 11.11.2023 este instituită obligația operatorilor economici care distribuie și comercializeze angro băuturi alcoolice, tutun prelucrat și produse energetice și cei care comercializează în sistem en détail produse energetice să înștiințeze autoritățile competente despre orice modificare pe care o aduc datelor pe baza cărora este efectuată înregistrarea, potrivit prevederilor stabilite prin ordin al președintelui Autorității Vamale Române, în termen de 30 de zile de la producerea modificării;

■începând cu data de 1 ianuarie 2024, accizele nearmonizate vor fi percepute asupra unui număr mai mare de produse cu potențial de risc redus.

**VII. Impozitul special pe bunurile imobile și mobile de valoare mare**

Începând cu data de 1 ianuarie 2024 se instituie impozitul special pe bunurile imobile și mobile de valoare mare care se datorează de următoarele persoane:

a) persoanele fizice care, la data de 31 decembrie a anului fiscal anterior, au în proprietate/proprietate comună clădiri rezidențiale potrivit definiției de la art. 453 lit. f) din Codul fiscal, situate în România, dacă valoarea impozabilă a clădirii, calculată potrivit art. 457, depășește 2.500.000 lei;

b) persoanele fizice și persoanele juridice care au în proprietate autoturisme înmatriculate/înregistrate în România a căror valoare de achiziție individuală depășește 375.000 lei. Impozitul se datorează pe o perioadă de 5 ani începând cu anul fiscal în care are loc predarea-primirea autoturismului sau pentru fracțiunea de ani rămasă până la împlinirea perioadei de 5 ani de la această dată pentru cele la care predarea-primirea autoturismului a avut loc anterior.

Impozitul special pe bunurile imobile și mobile de valoare mare constituie venit al bugetului de stat.

**Măsuri referitoare la disciplina economico-financiară a autorităților/agențiilor/ instituțiilor publice autonome, finanțate integral din venituri proprii, aflate în coordonarea/subordonarea Parlamentului României (art. XLIV)**

Începând cu data de 1 ianuarie 2024 se instituie **taxa specială anuală** datorată de agențiile/autoritățile/instituțiile autonome care se află în coordonarea/subordonarea Parlamentului României și sunt autonome din punct de vedere funcțional și financiar, în procent de 80% din excedentul bugetar, dar nu mai puțin de 33% din valoarea veniturilor curente obținute ca urmare a încasării tarifelor/taxelor, indiferent de denumirea acestora și de modul de reglementare, pentru activitatea curentă desfășurată sau rezultate din colectarea unor taxe/tarife ca urmare a exercitării funcțiilor de reglementare/control/prestări servicii/autorizări.

**Măsuri pentru asigurarea conformării fiscale - Măsuri de prevenire și combatere a activităților economice ilicite** (art. LVI)

Reglementează unele măsuri de prevenire și combatere a activităților economice ilicite.

**Măsuri pentru consolidarea disciplinei financiare și fiscale, creșterea conformării voluntare în cazul transporturilor rutiere de bunuri și unele măsuri privind factura electronică** (art. LVII, LVIII, LIX)

■începând cu data de 1 ianuarie 2024 se instituie **Sistemul național RO e-Sigiliu** în vederea asigurării respectării trasabilității transporturilor rutiere de bunuri pe teritoriul României;

■prevede categoriile de amenzi pentru care contravenienții nu mai beneficiază de posibilitatea achitării, în termen de 15 zile, a jumătate din minimul amenzii;

■instituie obligativitatea transmiterii facturilor emise în sistemul național privind factura electronică RO e-Factura în perioada 1 ianuarie 2024-30 iunie 2024 pentru anumite categorii de operatori economici.

**Modifică și completează următoarele acte normative:**

**I. Legea nr. 207/2015 privind Codul de procedură fiscală**

■instituie obligativitatea organelor fiscale locale de a transmite anual/lunar, după caz, organului fiscal central informații cu privire la bunurile imobile deținute în proprietatea de rezidenți ai altor state memebre ale Uniunii Europente pe teritoriul respectivei unități administrativ-teritoriale și la bunurile imobile și mijloacele de transport deținute de persoanele fizice și juridice pentru care există obligația declarării conform Codului fiscal, termenele de transmitere și sancțiunile aplicabile pentru netransmiterea, transmiterea cu întârziere, transmiterea incorectă și/sau incompletă a informațiilor**.**

**II. Ordonanța de urgență a Guvernului nr. 28/1999 privind obligația operatorilor economici de a utiliza aparate de marcat electronice fiscale**

■modifică cuantumul amenzilor aplicate operatorilor economici pentru faptele prevăzute la art. 10 din OUG nr. 28/1999.

**III. Legea nr. 70/2015 pentru întărirea disciplinei financiare privind operațiunile de încasări și plăți în numerar și pentru modificarea și completarea Ordonanței de urgență a Guvernului nr. 193/2002 privind introducerea sistemelor moderne de plată, cu modificările și completările ulterioare.**

au fost aduse modificări și completări cu privire la plafoanele aferente încasărilor și plăților cu numerar, precum și a sumelor aflate în casierie la sfârșitul fiecărei zile.

**IV. Ordonanța de urgență a Guvernului nr. 120/2021 privind administrarea, funcționarea și implementarea sistemului național privind factura electronică RO e-Factura și factura electronică în România, precum și pentru completarea Ordonanței Guvernului nr. 78/2000 privind omologarea, eliberarea cărții de identitate a vehiculului și certificarea autenticității vehiculelor rutiere în vederea introducerii pe piață, punerii la dispoziție pe piață, înmatriculării sau înregistrării în România, precum și supravegherea pieței pentru acestea, aprobată cu modificări și completări prin Legea nr. 139/2022, după cum urmează:**

■au fost aduse modificări cu privire la transmiterea facturilor emise în sistemul național privind factura electronică RO e-Factura în cazul existenței unei relații B2G, B2B și în relația cu instituțiile publice, altele decât cele efectuate în relația B2G.

**V.** Începând cu data de 1 ianuarie 2024 **se abrogă articolul XXXVII din Ordonanța de urgență a Guvernului nr. 130/2021** privind unele măsuri fiscal-bugetare, prorogarea unor termene, precum și pentru modificarea și completarea unor acte normative, (referitor la transmiterea facturilor emise în sistemul național privind factura electronică RO e-Factura pentru produsele cu risc fiscal ridicat stabilite prin ordin al președintelui Agenției Naționale de Administrare Fiscală, comercializate în relația B2B).

**VI.** Începând cu data de 11.11.2023 **se abrogă articolul III din Legea nr. 139/2022 pentru aprobarea Ordonanței de urgență a Guvernului nr. 120/2021** privind administrarea, funcționarea și implementarea sistemului național privind factura electronică RO e-Factura și factura electronică în România, precum și pentru completarea Ordonanței Guvernului nr. 78/2000 privind omologarea, eliberarea cărții de identitate a vehiculului și certificarea autenticității vehiculelor rutiere în vederea introducerii pe piață, punerii la dispoziție pe piață, înmatriculării sau înregistrării în România, precum și supravegherea pieței pentru acestea (referitor la stabilirea categoriilor de operatori economici stabiliți în România conform art. 266 alin. (2) din Legea nr. 227/2015 privind Codul fiscal, cu modificările și completările ulterioare, care au obligația de a emite facturi electronice în relația B2B și de a le transmite prin sistemul național privind factura electronică RO e-Factura, precum și data de la care intervine această obligație).

**VII. Legea societăților nr. 31/1990, republicată în Monitorul Oficial al României, Partea I, nr. 1.066 din 17 noiembrie 2004, cu modificările și completările ulterioare**

■prevede că lista societăţilor pentru care Oficiul Naţional al Registrului Comerţului urmează să formuleze **acţiuni de dizolvare** se afişează în Buletinul electronic al registrului comerţului, cu cel puţin 60 de zile calendaristice înainte, şi se transmite Agenţiei Naţionale de Administrare Fiscală.

■În termen de 45 de zile calendaristice de la data afişării/primirii listei, Agenţia Naţională de Administrare Fiscală, precum şi orice alt creditor comunică Oficiului Naţional al Registrului Comerţului societăţile care înregistrează obligaţii bugetare restante şi/sau la care este în curs de desfăşurare o acţiune de control fiscal ori alte creanţe neachitate, caz în care se amână iniţierea acţiunii de dizolvare, până la stingerea acestora, după caz, respectiv până la finalizarea acţiunii de control fiscal.

■prevede că lista societăților pentru care Oficiul Național al Registrului Comerțului urmează să formuleze **acțiuni de radiere** se afișează în Buletinul electronic al registrului comerțului cu cel puțin 60 de zile calendaristice înainte și se transmite Ministerului Finanțelor - Agenția Națională de Administrare Fiscală.

În termen de 45 de zile calendaristice de la data primirii listei, Agenția Națională de Administrare Fiscală comunică Oficiului Național al Registrului Comerțului societățile cuprinse în listă care înregistrează obligații bugetare restante, caz în care solicită și numirea unui lichidator potrivit alin. (6), și/sau la care este în curs de desfășurare o acțiune de control fiscal, caz în care solicită, în termen de 15 zile de la finalizarea acțiunii de control fiscal, numirea unui lichidator potrivit alin. (6).

**4.** **Decizia nr. 15 din 18 septembrie 2023 a Înaltei Curți de Casație și Justiție (Completul pentru soluționarea recursului în interesul legii) (Monitorul Oficial al României nr. 989/31.10.2023)**

Admite recursul în interesul legii formulat de procurorul general al Parchetului de pe lângă Înalta Curte de Casație și Justiție.

În interpretarea și aplicarea unitară a dispozițiilor prevăzute de art. 452 alin. (1) lit. h) din Legea nr. 227/2015 privind Codul fiscal stabilește că, drept urmare a ieșirii din fondul legislației active a dispozițiilor art. 270 alin. (3) din Legea nr. 86/2006 privind Codul vamal, în perioada 5 mai—16 iunie 2022, deținerea în afara antrepozitului fiscal și/sau comercializarea pe teritoriul României peste limita de 10.000 de țigarete supuse marcării, fără a fi marcate, marcate necorespunzător ori cu marcaje false, provenind din contrabandă, fapte anterioare intrării în vigoare a Ordonanței de urgență a Guvernului nr. 85/2022, constituie infracțiunea prevăzută de art. 452 alin. (1) lit. h) din Legea nr. 227/2015 privind Codul fiscal.

**5. Ordonanța de urgență a Guvernului nr. 93/2023 pentru stabilirea salariului de bază minim brut pe țară garantat în plată pentru sectoarele construcții, agricol și industria alimentară (Monitorul Oficial al României nr. 993/01.11.2023)**

Prevede că începând cu veniturile aferente lunii noiembrie 2023:

- pentru sectorul construcții salariul de bază minim brut pe țară garantat în plată se stabilește în bani, fără a include indemnizațiile, sporurile și alte adaosuri, la suma de 4.582 lei lunar, pentru un program normal de lucru în medie de 165,333 ore pe lună, reprezentând în medie 27,714 lei/oră;

- pentru sectorul agricol și industria alimentară, salariul de bază minim brut pe țară garantat în plată va fi de 3.436 lei lunar, fără a include indemnizațiile, sporurile și alte adaosuri, pentru un program normal de lucru în medie de 165,333 ore pe lună, reprezentând în medie 20,782 lei/oră.

**6. Legea nr. 330/2023 pentru ratificarea celui de-al doilea Protocol, semnat la Bruxelles la 6 decembrie 2022, de modificare a Convenției dintre România și Marele Ducat de Luxemburg pentru evitarea dublei impuneri și prevenirea evaziunii fiscale cu privire la impozitele pe venit și avere, semnată la Luxemburg la 14 decembrie 1993, așa cum a fost modificată de Protocolul și Protocolul adițional semnate la Luxemburg la 4 octombrie 2011(Monitorul Oficial nr. 1020 din 8 noiembrie 2023)**

■se ratifică cel de-al doilea Protocol, semnat la Bruxelles la 6 decembrie 2022, de modificare a Convenției dintre România și Marele Ducat de Luxemburg pentru evitarea dublei impuneri și prevenirea evaziunii fiscale cu privire la impozitele pe venit și avere, semnată la Luxemburg la 14 decembrie 1993, ratificată prin Legea nr. 85/1994, publicată în Monitorul Oficial al României, Partea I, nr. 299 din 24 octombrie 1994, așa cum a fost modificată de Protocolul și Protocolul adițional semnate la Luxemburg la 4 octombrie 2011, ratificate prin Legea nr. 181/2012, publicată în Monitorul Oficial al României, Partea I, nr. 715 din 22 octombrie 2012.

**7. Ordinul președintelui Agenției Naționale de Administrare Fiscală nr. 1.857/2023 privind modificarea și completarea Ordinului președintelui Agenției Naționale de Administrare Fiscală nr. 587/2016 pentru aprobarea modelului și conținutului formularelor utilizate pentru declararea impozitelor și taxelor cu regim de stabilire prin autoimpunere sau reținere la sursă (Monitorul Oficial nr. 1021 din 9 noiembrie 2023)**

■au fost aduse modificări anexei nr. 3 ”Nomenclatorul obligațiilor de plată la bugetul de stat” și anexei nr. 4 ”Instrucțiuni de completare a formularului 100 «Declarație privind obligațiile de plată la bugetul de stat» cod 14.13.01.99/bs” , în principal, cu privire la taxele datorate potrivit Ordonanței de urgență a Guvernului nr.77/2009 privind organizarea şi exploatarea jocurilor de noroc**.**

**8. Ordonanța de urgență nr. 98/2023 pentru modificarea articolului LXIV din Legea nr. 296/2023 privind unele măsuri fiscal-bugetare pentru asigurarea sustenabilității financiare a României pe termen lung (Monitorul Oficial nr. 1026 din 10 noiembrie 2023):**

■modifică art. LXIV din Legea nr. 296/2023 privind unele măsuri fiscal-bugetare pentru asigurarea sustenabilității financiare a României pe termen lung cu privire la plafoanele de încasări și plăți în numerar;

■abrogă punctele 4 și 5 ale Articolul LXIV din Legea nr. 296/2023.

1. **Ordinul ministrului finanțelor nr. 5.186/2023 privind prospectul de emisiune a titlurilor de stat destinate populației, prin intermediul unităților operative ale Trezoreriei Statului și prin subunitățile poștale din rețeaua Companiei Naționale „Poșta Română” — S.A., în cadrul Programului Tezaur, în perioada noiembrie— decembrie 2023 (Monitorul Oficial nr. 1026 din 10 noiembrie 2023):**

■stabilește că veniturile realizate de persoanele fizice rezidente din subscrierea și deținerea titlurilor de stat nu sunt venituri impozabile, în conformitate cu prevederile art. 93 alin. (1) lit. a) din Legea nr. 227/2015 privind Codul fiscal, cu modificările și completările ulterioare.

1. **Ordinul ministrului finanțelor nr. 4.705/2023 privind modificarea Procedurii de stabilire a schimbului de informații între Agenția Națională de Administrare Fiscală, Uniunea Națională a Notarilor Publici din România și Agenția Națională de Cadastru și Publicitate Imobiliară, aprobată prin Ordinul ministrului finanțelor publice nr. 1.489/2018 (Monitorul Oficial nr. 1032 din 14 noiembrie 2023)**

■reglementează că în vederea transmiterii informațiilor, Uniunea Națională a Notarilor Publici din România și oficiile de cadastru și publicitate imobiliară din subordinea Agenției Naționale de Cadastru și Publicitate Imobiliară se înscriu în sistemul informatic PatrimVen, potrivit dispozițiilor art. 701 alin. (1) lit. a) din Legea nr. 207/2015 privind Codul de procedură fiscală, cu modificările și completările ulterioare, denumită în continuare Codul de procedură fiscală;

■prevede că ori de câte ori se dezbate succesiunea unei persoane fizice decedate, cu excepția situațiilor prevăzute la art. 160 alin. (3) din Codul de procedură fiscală, în scopul obținerii certificatului de atestare fiscală, notarul public accesează platforma PatrimVen, ca utilizator înregistrat de Uniunea Națională a Notarilor Publici din România, la adresa web https://epatrim.anaf.ro, descarcă formularul și completează informațiile, astfel cum sunt solicitate de aplicația informatică;

■prevede că notarului public i se pun la dispoziție în platforma informatică mesajele ce conțin CAF-ul în format electronic;

■stabilește că A.N.A.F. transmite CNARNN - Infonot, **lunar**, lista debitorilor persoane fizice care înregistrează obligații fiscale restante, în vederea înscrierii în Registrul Național Notarial de Evidență a Creditorilor Persoanelor Fizice și pentru formularea opoziției la partaj sau la donație, după caz.

**11.Ordinul președintelui Agenției Naționale de Administrare Fiscală nr. 1.882/2023 pentru completarea anexei nr. 1.a la Ordinul președintelui Agenției Naționale de Administrare Fiscală nr. 2.117/2018 privind aprobarea modelului și conținutului formularelor și documentelor utilizate în activitatea de verificare a situației fiscale personale (Monitorul Oficial nr. 1044 din 17 noiembrie 2023)**

■completează anexa nr. 1.a -„Aviz de verificare” la Ordinul președintelui Agenției Naționale de Administrare Fiscală nr. 2.117/2018 privind aprobarea modelului și conținutului formularelor și documentelor utilizate în activitatea de verificare a situației fiscale personale, în sensul că înscrisurile depuse într-o limbă străină trebuie însoțite de traducerea în limba română, certificată de traducători autorizați de Ministerul Justiției, potrivit art. 8 din Legea nr. 207/2015 privind Codul de procedură fiscală, cu modificările și completările ulterioare.

Cu stimă,

**Alin Cristian JUDE Livia Șteopan**

**Director Executiv Colectare Șef serviciu**

 Întocmit: Dana Moldovan, Consilier superior-D.G.R.F.P. Cluj-Napoca

Adresa: P-ța Avram Iancu nr.19,

Cluj Napoca , C.P. 400089

Tel/fax:0264705628/0264599616

Email: Asistenta.CJ@anaf.ro

www.anaf.ro